กลุ่มทุนใหญ่ไล่ฮุบเคเอฟซี ต่างชาติเงินหนามาแรงมีสิทธิ์เข้าวิน
ลุ้นกลุ่มทุนไทยทั้ง ไทยเบฟฯ-มหากิจศิริ ซีพี และกองทุนต่างชาติซื้อสาขาเคเอฟซีในไทย ลอตสุดท้ายอีก 244 สาขา หลังยัมฯประเทศไทย ผันบทบาทสู่การเป็นผู้สนับสนุนแฟรนไชส์ 100% ตามนโยบายบริษัทแม่ จากก่อนหน้านี้ขายสาขาแฟรนไชส์พิซซ่าฮัทให้ มหากิจศิริ ไปแล้ว ขณะที่ล่าสุดคาดว่ากองทุนต่างชาติตีโค้งแซงหน้าเข้าวินซื้อสาขาเคเอฟซี,ผู้สื่อข่าวรายงานว่า หลังจากที่บริษัท ยัม เรสเทอรองตส์ อินเตอร์เนชั่นแนล (ประเทศไทย) จำกัด ได้ประกาศหาผู้ที่สนใจเข้ามาซื้อกิจการสาขาของร้านเคเอฟซีในไทยทั้งหมดที่บริหารโดยยัมฯประเทศไทย ที่มีอยู่ 244 สาขา เมื่อปลายเดือน ม.ค.ที่ผ่านมา โดยได้แต่งตั้งให้บริษัท ไพร้ซ์ วอเตอร์ เฮาส์ เป็นที่ปรึกษาการซื้อขาย และคาดว่าทั้งกระบวนการจะแล้วเสร็จภายในเดือนกันยายนปีนี้นั้น,ล่าสุดมีรายงานว่า มีหลายกลุ่มบริษัทและกลุ่มทุนขนาดใหญ่ของไทยได้แสดงความสนใจที่จะซื้อสาขาของร้านเคเอฟซีดังกล่าว โดยมีทั้งกลุ่มทุนตระกูลใหญ่ที่มีธุรกิจครอบคลุมในไทย ทั้งตระกูลมหากิจศิริ กลุ่มบริษัทไทยเบฟเวอเรจ เครือเจริญโภคภัณฑ์หรือซีพี และกลุ่มเซ็นทรัล หรือบริษัทเซ็นทรัล เรสตอรองส์ กรุ๊ป ที่เป็นเจ้าของสาขาเคเอฟซีขณะนี้ 219 แห่ง และยังพบว่ามีกองทุนต่างชาติขนาดใหญ่หลายกองที่ยื่นความจำนงหรือแสดงความสนใจเข้ามาซื้อ โดยได้เข้าไปศึกษารายละเอียดข้อมูลสำคัญของธุรกิจ และเจรจาในเรื่องราคาซื้อขายกันแล้ว โดยคาดว่าน่าจะได้ชื่อผู้ซื้อในเร็วๆนี้ เร็วกว่าที่เคยคาดการณ์ไว้ในเดือน ก.ย. ขณะที่มีความเป็นไปได้สูงว่า กองทุนต่างชาติอาจจะเป็นผู้ที่สามารถตกลงราคาซื้อได้ ส่วนกลุ่มเซ็นทรัลพบว่าอาจติดขัดเงื่อนไขบางอย่าง,อย่างไรก็ตาม ก่อนหน้านี้มีกระแสข่าวออกมาว่าตระกูลมหากิจศิริเป็นผู้ที่สามารถเจรจาซื้อสาขาเคเอฟซีในครั้งนี้ได้ทั้งหมด หลังจากที่กลุ่มตระกูลมหากิจศิริ เพิ่งได้รับสิทธิ์มาสเตอร์แฟรนไชส์จากบริษัท ยัม เรสเทอรองตส์ฯ เพื่อบริหารร้านพิซซ่าฮัทในไทยทั้งหมด 92 สาขา โดยจะเริ่มเข้าบริหารภายในไตรมาส 2 ปีนี้,สำหรับการขายสาขาของร้านเคเอฟซีในไทยทั้งหมดที่บริหารโดยยัมฯประเทศไทย 244 สาขาล่าสุดนี้ เป็นไปตามนโยบายของบริษัทแม่ในต่างประเทศที่ต้องการให้ยัมฯประเทศไทย เป็นผู้ให้บริการแฟรนไชส์ ยกภาระการลงทุน การบริหารจัดการร้าน การบริหารคนและงานขายให้ผู้ซื้อแฟรนไชส์ โดยก่อนหน้านี้ ปลายปี 59 ยัมฯประเทศไทย เพิ่งขายแฟรนไชส์ 130 สาขา ให้บริษัท เรสเทอรองตส์ ดีเวลลอปเม้นต์ จำกัด (อาร์ดี) ที่เป็นพาร์ตเนอร์รายล่าสุด รวมทั้งให้สิทธิ์อาร์ดีในการเปิดร้านเคเอฟซีในกรุงเทพฯ และโซนภาคใต้อีก 100 สาขา,โดยนางแววคนีย์ อัสโสรัตน์กุล ผู้จัดการทั่วไปเคเอฟซี ประเทศไทย บริษัท ยัม เรสเทอรองตส์ อินเตอร์เนชั่นแนล (ประเทศไทย) จำกัด เปิดเผยก่อนหน้านี้ว่าแผนธุรกิจปี 60 นี้ จะปรับสู่โมเดลเป็นผู้ให้บริการแฟรนไชส์ร้านเคเอฟซี 100% โดยบริษัทจะไม่ขยายสาขาในส่วนของการลงทุนเองอีกต่อไป แต่จะเป็นผู้ดูแลและสนับสนุนการดำเนินธุรกิจของแฟรนไชส์ ควบคู่กับการวางกลยุทธ์ทางการตลาด และการสื่อสาร โดยตั้งเป้าขยายสาขาร้านเคเอฟซีให้ครบ 800 สาขาภายในปี 63 ขณะที่นางแววคนีย์กล่าวถึงความคืบหน้ากระบวนการสรรหาพันธมิตรเพื่อมาซื้อแฟรนไชส์ ว่ายังอยู่ระหว่างดำเนินการคัดสรร คาดว่าจะประกาศได้ภายในเดือน ก.ย.นี้
ลุ้นกลุ่มทุนไทยทั้ง ไทยเบฟฯ-มหากิจศิริ ซีพี และกองทุนต่างชาติซื้อสาขาเคเอฟซีในไทย ลอตสุดท้ายอีก 244 สาขา หลังยัมฯประเทศไทย ผันบทบาทสู่การเป็นผู้สนับสนุนแฟรนไชส์ 100% ตามนโยบายบริษัทแม่จากก่อนหน้านี้ขายสาขาแฟรนไชส์พิซซ่าฮัท
เคเอฟซี,ซื้อกิจการ เคเอฟซี,กองทุนต่างชาติ,ซีพี,ไทยเบปเวอเรจ